Még tavasszal írtak ki közbeszerzést a zsámbéki Zichy-kastély felújítására, amiben a premontrei szerzetesrend üzemeltet iskolát. Most kiderült, hogy Mészáros Lőrincék fogják felújítani 1,7 milliárdért, vette észre az Mfor.hu. Pedig itt Mészárosékkal három cég is versenyezett volna. Majdnem sikerült is nekik.

Valószínűleg azért kellett a közbeszerzés, mert a premontreiek 2020-ig csaknem tízmilliárd forint közpénzt kapnak extra támogatásként a kormánytól. Hogy nálunk is méltóan tudják megünnepelni majd 2021-ben a rend alapításának 900. évforduláját. Az biztos, hogy "támogatott szervezetként" kellett bajlódniuk a közbeszerzéssel.

Kérek egy almát. Kettő lett, maradhat?

A premontreiek megbíztak egy közbeszerzési tanácsadó céget, a Perfekt-Tender Kft.-t, hogy minél nagyobb legyen a verseny az építési munkáért. A beruházás helyi szinten tényleg elég nagynak számít, nem csak felújításról szól, hanem új, nagy épületrészt is felhúzatnak a szerzetesek.

Ennek ellenére eleve nem sikerült tökéletesre a május végi közbeszerzési kiiírás, kétszer is módosítani kellett. A közbeszerzési adatbázisunkban és az EU értesítőjében sem lehet egyik módosítást se pontosan megnézni, mindenesetre érkezett négy ajánlat is. Ezek közül hármat azonnal ki is zártak, így a Mészáros-család tulajdonában álló Fejér-BÁL Zrt. és a szintén az érdekkörükhöz kötődő Magyar Építő konzorciuma adott be egyedül érvényes ajánlatot.

Ők azonban sajnos máshogy számolták a várható költségeket, így amíg a kiíró 963 millióra taksálta az elvégzendő munkák átlagos haszonkulccsal felszorzott értékét, addig a győztesek

inkább 1,72 milliárdot kértek érte. Ez 79 százalékkal lett több,

mint amennyit eredetileg gondolt a kiíró, de így is belementek. Itt látszik csak igazán, hogy milyen kár, hogy mégse sikerült minimális versenyt se összehozni a munkáért.

Súlyosan trehány alakok nem valók ide

De talán jobb is, hogy nem a szintén pályázatot beadó EB Hungary Invest, a Confector Mérnöki Iroda vagy a Laterex Építő kapták a munkát, olyan minősíthetetlen hibákat vétettek egy milliárdos pályázatnál.

Az EB Hungary például nem töltötte ki, hogy a vezetőjük melyik településen és melyik országban született. Illetve aláírási címpéldányt se csatoltak, így sajnos nem volt biztos benne a kiíró, hogy tényleg ők adták-e be a pályázatot. Kérték őket hiánypótlásra, de az EB Hungary nem volt hajlandó ezeket bepótolni. Ha leraktak tízmillió forintot csak a pályázatért, akkor egészen érthetetlen, hogy miért voltak ilyen gondatlanok a megvalósításnál.

A Confector Mérnöki irodát is kizárták, hiszen egyrészt nem szabályosan fűzték össze a pályázatukat, másrészt például a „A hirdetmény száma a Hivatalos Lap S sorozatában:” pontot egyszerűen nem töltötték ki. Ráadásul a valamelyik cégadatuk épp változás alatt alatt van a cégjegyzékben. Az egyik alpontot is elrontották: közös ajánlattevőnek jelölték be magukat, pedig nyilvánvalóan egyedül pályáztak. Őket is kérték hiánypótlásra, de ők se voltak képesek eleget tenni ilyen egyszerű kéréseknek se, hogyan akarhattak iskolát, kastélyt építeni?

Mind közül a Laterex Építő pályázata volt a legvérlázítóbb. Nekik csak egy hibájuk volt, de annyi pont elég is volt a kizáráshoz. Ők a "13. Értékelési szempontok pontjában a 2. részszempontjánál" két tizedesjegyre kerekítve adták meg a vállalásukat, pedig le volt írva, hogy

csak egy tizedesjegyre kellett volna kerekíteni.

Ilyen hiba után érthető, hogy őket nem kérhették hiánypótlásra, rögtön repültek a közbeszerzésből. A többi pályázó kizárásával viszont meg is szűnt a verseny, maximális pontszámot kellett adni Mészároséknak, akik legalább az adminisztratív dolgokat nem szúrták el.

A közbeszerzést intéző kétfős Perfekt-Tender Kft. 2011-ben alakult, Őrbottyánba jegyezték be, és döntően egyházi szervezetek vannak a referenciáik közt. Ezt a balul elsült pályázatot az egyik ügyvezető, Bajnóczi Gabriella intézte, ő írta alá az ajánlatok első értékelését is. A premontreiek egyébként 2006 óta fenntartói a kastélyban működő katolikus iskolájuknak, amit 1993-ban alapítottak.

Érdekes még, hogy a kormány az októberi kormányrendeletében úgy akart 1,62 milliárdot adni pontosan erre a felújításra, hogy mindez a premontreiek, azaz a kiírók szerint eredetileg csak 963 millióba került volna. Az ugyanis véglegesen csak decemberben derült ki, hogy Mészárosékkal kötnek szerződést ilyen összegre, azt december 8-án írták alá, az eljárás eredménye ma jelent meg az EU értesítőjében.

Egyébként ha találkoznak esetleg érdekes közbeszerzésekkel, bátran küldjék el nekünk a tema+kozbeszerzes@mail.index.hu-ra.